Lisbeth Bech Poulsen (SF), 2013-02-07:
Jeg er en helt og aldeles ægte ordfører, så jeg håber og forventer også at få nogle rigtig gode og måske også nye spørgsmål.
Det er jo blevet påpeget her i dag, at det her er en meget alvorlig sag.
Der er nogle problemstillinger, som vi skal tage seriøse, og vi har fået rigtig mange høringssvar, som vi også alle sammen forholder os til.
Jeg vil ikke gå ind i, hvad lovforslaget konkret handler om.
Jeg synes, at der er blevet redegjort rigtig godt for det, men jeg vil gerne adressere nogle af de problemstillinger, der har været.
Jeg synes bl.a., at der har været lidt forvirring omkring, hvad de forskellige metoder, man kan bruge til digital valg, går ud på.
Nogle af de bekymringer, der har været, har drejet sig om, om systemet kan hackes, hvordan vi kan fastholde en stor grad af tillid til det, hvordan vælgerne kan vide, at deres stemme er blev talt med.
De her måder at gøre det på, handler jo om lukkede kredsløb.
Man skal for det første selv gå op til valgstedet, hvilket også er rigtig godt i forhold til en dansk tradition om, at vi deltager i hemmelige valg, men at der er et fællesskab forbundet med at gå til valg.
Vi skal altså for det første stadig væk møde op på valgstedet.
Dernæst er det et lukket kredsløb.
Det er f.eks. ikke som i Schweiz et internetvalg, men et lukket elektronisk kredsløb, og så får man for det tredje et papirspor.
Man får altså en papirlap, der registrerer, hvem man har stemt på, og den skal så lægges i en kasse, så der er den sikkerhed.
Jeg vil sige noget om nogle af de fordele, som jeg ser ved elektronisk valg.
Der er både de rent tekniske og praktiske dele.
Det er hurtigere stemmeoptælling og resultatberegning; det er en mere præcis stemmeoptælling, og vælgeren har mulighed for at verificere, at deres stemme indgår i stemmeoptællingen.
Utilsigtede ugyldige stemmer kan elimineres, samtidig med at muligheden for at afgive en blank stemme kan opretholdes.
Muligheden for en ekstra backup, altså lagring af stemmesedlerne, er også til stede. Som det er blevet nævnt flere gange, er det her en rigtig vigtig og alvorlig sag, og jeg synes også, at de kommentarer, der har været her i dag, vidner om, at vi alle sammen tager det meget alvorligt, for noget af det vigtigste, vi har, er vores demokrati og tilliden til, at valghandlingen og demokratiet foregår på den rigtige måde.
Jeg vil så også nævne, at der jo også har været nogle problemer med den måde, vi stemmer på i dag.
Ved det sidste valg i 2011 var der uåbnede brevstemmer, der lå og flød i en trappeopgang, så 30 danskeres stemmer ikke blev hørt.
Der var Nordfyns Kommune, hvor der var brevstemmer, der gik tabt ved branden på Søndersø Rådhus.
Og der er også andre tilfælde.
Når man ved et valg kun har en fysisk papirlap, er der er en risiko for, at den kan gå tabt.
Det er også blevet nævnt, at der er en række lande, som har prøvet og så forkastet elektronisk valg, men der er også en række lande, som fortsat har det, og som udbygger deres system, heriblandt er Estland, Schweiz, Norge og senest Belgien, der har investeret i et nyt system.
Men jeg synes, at det er godt at se den seriøsitet, som det her lovforslag bliver behandlet med, og jeg glæder mig også til at få nogle gode spørgsmål og til, at vi fortsat har en god og seriøs behandling af det her vigtige emne.